Nerskogen kappel

Nerskogen kappel (tárukielân Nerskogen kapell) lii ive 1962 huksejum já kiävtunvihkum kuheskirkko Rennebu kieldâst, Trøndelag läänist. Kirho vuávái taažâ arkkiteht John Egil Tverdahl. Kirho pirrâ lii kirkkoeennâm. Historjá Ovdil ko kirkkohuksiittâs huksejui ive 1962, servikodde keevtij siärvádâhviste kirkkon. Ive 1950 siämmáá toontin huksejui kiällutornâ. Ive 1958 huksimkomitea nurâškuođij ruuđâid kirho já kirkkoeennâm huksimpaargon. Servikodde pálkkááttij John Egil Tverdahl vuáváđ kirho. Kesimáánust 1962 muorâkirkko lâi jo vaalmâš, já pispe Tord Godal viihkâi tom kiävtun čohčâmáánu 2. peeivi 1962. Huksiittâs Kappel lii rahtum salvum hirssâkeerdijn keđgijyelgi oolâ. Ulguubeln kirho hiirsâi alne láá ruopsâdin máálájum ciägulyevdih. Siskiibeln tuše káátust láá lyevdih. Toh láá kuovgisčuovjâdin máálájum. Hiirsah vist iä lah máálájum. Ubâ kirho vyelni lii stuorrâ kiällár, kost láá ei. purâdemsali, čuákkimviste, kievkkân, pivtâsviste já hiivsigeh. Kirho já kirkkoeennâm pirrâ lii vyeligis meetaaläiđi. Ääiđist lii kirho máddáákeččin uáiviuksâ, mon räi piäsá kiäinu mield. Siämmáá kiäinu juátkoo kirho olgouuvsâ já kivkkáás porthái räi. Olgouksâ lii kirho veeskiruásist, mii lii vyeligub ko kirkkosali. Kirkkosali Kiirkon čäähih siämmáá ääigi suulân 110 olmožid. Salist láá kuovgisčuovjis peeŋkah já Ingebrigt Kosbergløkk skuážurdem särnistovli. Kirkkosali maadânuorttiikeččin láá ollâ kiällutornâ já maŋgâ lasârääigi. Toornâ kiälu kirkko finnij ive 1952 Olsen Nauen Klokkestøperist. Tom Kirho vuossâmuuh uurguh lijjii ovdalist Tiller kirhoost. Tääl salist láá Norsk Orgel- og Harmoniumfabrikk rähtim uurguh, maid kirkko finnij ive 1974. Kuori Kuori lii kirkkohuksiittâs taveviestârkeččin, já tot lii vyeligub ko kirkkosali, mut ollâgub ko veeskiruási. Kuorist lii álttár, álttártavlu já kaastâcerkki. Kirho kaastâcerkki lii ivveest 1880 ađai tot lii puárásub ko kappel. Álttártavlu Kirhoost lii ivnáás álttártavlu, mon máálái taažâ taaiđâmáálár Mikael Hoel. Pirâldâs raahtij já skuážurdij Ola Bakk. Iästuttesvuotâ Kappel lii luáhá alne já ton oovdâst láá kivkkáás porthááh, mut ij lah njuáidus; njuáidus lii kirho tyehin. Kirkkosalist iä lah porthááh ađai kirkkosali lii iästuttem. Ij lah tiäđust, lii-uv kiällár meiddei iästuttem. Fáádást eres soojijn Wikimedia Commonsist láá koveh teikkâ eres tiätuvuárháh fáádást Nerskogen kappel. Nerskogen kappel Kirkesøk (Taažâ kirho kirhoi uuccâmpalvâlus)'. Taažâ kirkko. (kirjetárukielân) Nerskogen kappel Kulturminnesøk. Riksantikvaren – Taažâ kulttuuräärbi direktoraat. (kirjetárukielân) Käldeeh